Záhreb/Belehrad 9. apríla (TASR) - Rekordné výšky dosiahli hladiny riek Dráva a Dunaj v Chorvátsku. Očakáva sa, že vo východnej Slavónii dnes úroveň Drávy pri meste Osijek presiahne 500, a Dunaj pri Vukovare 700 centimetrov.
Podľa očakávania presiahne Dunaj pri Vukovare blízko hraníc so Srbskom úroveň 769 centimetrov, čím prekoná rekord z roku 1965.
Dráva pri Osijeku vo východnej Slavónii presiahnutím 500 centimetrov dosiahne najväčšiu doteraz zaznamenanú úroveň.
Usadlosť Karašicu pri Osijeku voda už izolovala od okolia a prístup k nej je možný len pomocou člnov a špeciálnych vojenských vozidiel. Prerušená je aj dodávka elektrickej energie. Žije tu asi 30 rodín, ktoré opakovane odmietli výzvu na evakuáciu napriek tomu, že voda už prenikla aj do ich domov. Pitnú vodu aj potraviny im dodávajú príslušníci armády.
Kulminácia hladín Dunaja i Drávy sa očakáva v noci na pondelok. V priebehu prvých dní budúceho týždňa by sa situácia mala vrátiť do normálu.
Dunaj a Sáva stúpajú aj v Srbsku. V metropole Belehrad už v priebehu dopoludnia uzavreli niekoľko ulíc a presmerovali dopravu. Štvrť Vojvodu Mišiča zaplavila voda zo Sávy.